Bottervinger-Bulls grawe hul eie Tokio-grafDie Cheetahs en die Stormers het effens gespartel en gesukkel maar die Sunwolves oorwin, maar die Bulls het Saterdag in Tokio met stukkies goeie spel maar hopeloos te veel basiese foute teen die Sunwolves verloor. Die telling was 21-20 en die Bulls kan seker die maklikrige strafskop van Francois Brummer vyf minute voor die einde aanhaal as ŉ verbroude kans wat hulle kon laat wen het. Daar was egter veel ander redes. Die tuisspan se opskietverdediging, hul taktiese skoppies agter die Bulls se agterlyn in, stewige skrumwerk en oorheersing van die losbal was die grondslag vir die verdiende sege. Voordat die Bulls nie losvoorspelers het wat met vaart ook dan en wan eerste by die bal aankom nie, sal hulle aanhou sukkel en sal omkeerbesit – en strafskoppe –voortdurend afgestaan word. Die Pretorianers het heelwat gehardloop en ook heelwat kanse geskep. Dis egter tyd dat hulle nou onder druk leer om te vang en uit te gee, want dit het in hul tye van oorheersing en aanval vir hulle gereeld moontlike punte gekos. Die losskakel Tian Schoeman se uitgeewerk het die hanteringsprobleem verder onderstreep. Hy het ook een keer die bal veld-af oor die doodlyn geskop; ŉ aanvalsgeleentheid met ŉ strafskop agter die hoekvlag uit verbrou; en in die geheel gesukkel om sy stempel af te druk met sy senters wat weens die opskiet-keerwerk van die Japanners nie veel beweegruimte gegun is nie. Burger Odendaal en in ŉ mindere mate Jan Serfontein was nietemin goed in die middelveld, en Travis Ismaiel, goed onder die hoë bal, met kruisverdediging én op die aanval, was uitstekend. Voorlangs was Lizo Gqoboko en RG Snyman baie goed en het Adriaan Strauss meer as sy deel gedoen. Die skeidsregter? Baie middelmatig en ietwat inkonsekwent, maar darem na albei kante toe … Die Bulls kan allermins oor hom kla. ♦Die Bulls het die twee spanne se kragmeting op Loftus drie weke gelede met 34-21 gewen. Puntemakers – Sunwolves (11) 21: Drieë: Rahboni Warren-Vosayaco, Takaaki Nakazuru. Doelskoppe: Yu Tamura. Strafdoele: Hayden Cripps 2, Tamura. Bulls (10) 20: Drieë: Burger Odendaal, Travis Ismaiel. Doelskoppe: Tiaan Schoeman 2. Strafdoele: Schoeman 2.